Funnet skyldig i drapet på Pål Stener Johannessen (90)
Fredag den 22. mars i fjor satt Else Beth Evans (62) på første benk i begravelsen til Pål Stener Johannessen i Vestre gravlund kapell. Hun skulle ta farvel med sin arbeidsgiver gjennom 15 år, Pål Stener Johannessen (90). Hun ble kalt for 90-åringens store hjelper og skytsengel av presten i begravelsen. - Lykken kom til Pål da hushjelpen kom inn i livet hans, ifølge prestens tale. - Du ledet ham tålmodig uten å være brysk, leste presten. I ettermiddag satt hun på tiltalebenken i tredje etasje i Borgarting lagmannsrett, i den gamle ærverdige delen av rettsbygget og mottok folkejuryens dom: De mente hun var skyldig i drapet på Pål Stener Johannessen.De mener at kvinnen, med den forsiktige fremferden og den lave, lyse stemmen, har drept Pål Stener Johannessen. I retten har statsadvokaten lagt frem hvordan 62-åringen med sine egne hender eller med en pute, gjorde ende på den gamle 90-åringen i hans eget hjem den 13. mars i fjor. Drapet skjedde på en av Oslos beste adresser, Niels Juels gate på Frogner. I retten har statsadvokat Irlin Irgens vært beinhard, som sin forgjenger i tingretten: Drapet har vært motivert av profitt: Lysten på Pål Stener Johannessens millioner. - Hun ble fullstendig knust, sier hushjelpens forsvarer Heidi Juritzen fra advokatfirmaet Storrvik til VG. - Hun tar dette veldig tungt. Hun forstår at hun nå må i fengsel, men hun mener fortsatt at hun er uskyldig. Det har hun ment hele tiden, sier Juritzen. Men nå vil ikke hennes forsikring om at hun er uskyldig nå frem. - Skyldspørsmålet er nå endelig, og det er kun straffeutmålingen som står igjen, sier Juritzen til VG. I tingretten fikk hun 13 års fengsel. Torsdag tar fagdommerne stilling til hvor lenge den 62 år gamle bestemoren må være i fengsel. Avgjørelsen kommer om noen uker.Kvinnen har to barn og flere barnebarn. De siste årene har hun bodd i leilighet med utsikt over Oslofjorden. Tre dager i uken gikk hun på jobb hos Pål Stener Johannessen i Niels Juels gate. Hun kjøpte inn mat til ham og holdt ham med selskap. Dette var jobben hennes. En godt betalt jobb for en uføretrygdet. Av de andre i sameiet blir hun beskrevet som en tilbaketrukket kvinne, som for det meste likte å gå tur med hunden og være sammen med familien sin. Mange av dem lurte på hvordan denne uføretrygdede kvinnen hadde råd til å bo på en fin adresse med utsikt over fjorden. Else Beth Evans har mistet så mye som 15 millioner kroner i arv, som følge av at hun er kjent skyldig i drap. Dersom ingen hadde oppdaget at Pål Stener Johannessen hadde blitt drept, så hadde hun vært en rik kvinne i dag. I stedet går hele denne arven etter alt å dømme til en 36 år gammel offentlig hjemmehjelp fra Oslo. Alenemoren sto på annenplass i Pål Stener Johannessens testamente, men nå når Else Beth Evans er funnet skyldig, ryker hun ut av testamentet. En som er straffet for å ha drept testator, faller automatisk ut av et testamente. Slik er loven. Avgjørelsen om testamentets gyldighet blir tatt opp til vurdering av lagmannsrettens fagdommere torsdag sammen med straffeutmålingen, og vil komme i form av en dom etter noen uker. I rettsrundene som har gått har den 36 år gamle kvinnen hele tiden sagt at hun ikke har tatt stilling til om hun vil motta arven fra Pål Stener Johannessen. - Jeg vil ikke si noe om dette nå. Jeg vet ikke hva som skjer, sier denne hjemmehjelpen til VG i kveld.Et av de sterkeste bevisene i saken mot Else Beth Evans har vært motivet hennes: De 15 millioner kronene. Faktumet var at hun bare hadde stått i testamentet siden slutten av januar 2013, men hun var på vei ut. Pål Stener Johannessen skulle egentlig laget et nytt testamente dagen etter han ble funnet død. Da skulle den unge, lyshårede alenemoren inn og toppe testamentet. Et annet bevis i saken, foruten 62-åringens motiv, har vært obduksjonen som har pekt på at selv om 90-åringen var gammel, så har det vært spor som tyder på at noen har tatt hans liv med makt. Han har vært utsatt for mekanisk vold. En annen ting som har talt mot henne, var at hun var i bygget i Niels Juels gate i det tidsrommet som politiet har ment at 90-åringen ble drept. Overvåkningsbilder fra inngangen i Niels Juels gate, viser at Evans kom til leiligheten klokken 22.02. den 13. mars. Til retten har hun forklart at hun skulle hente mobilen sin. Hun fortalte at hun hadde glemt den. Men politiets undersøkelser viser at telefonen lå hjemme i hennes egen leilighet.Fem minutter etter at hushjelpen gikk inn i leilighetsgården, gikk trygghetsalarmen hos Stener Johannessen på nytt. Klokken var da 22.07. - Johannessen? Johannessen, er du der? Ingen svarte operatøren, som prøvde å oppnå kontakt med 90-åringen. Kameraene viser deretter at hushjelpen forlot gården klokken 22.22. På spørsmål fra politiet og retten om hvorfor hun brukte så lang tid i leiligheten, har hushjelpen forklart at hun falt og slo seg i trappen. Dette har hun også vist i retten, gjennom et videoopptak fra rekonstruksjonen sommeren 2013. Retten fikk se henne sitte gråtende i trappen og bare vente. Statsadvokat Irlin Irgens mener hun drepte mangemillionæren i løpet av disse 20 minuttene hun var i bygget. Det var også juryen overbevist om i dag. VG har informert forsvaret til kvinnen om at Else Beth Evans nå blir identifisert. - Jeg synes dette er beklagelig og unødvendig, sier forsvarer Øystein Storrvik til VG.
Else Beth Evans (62) er innforstått med at hun må i fengsel etter at hun i dag er funnet skyldig i å ha tatt livet av sin 90 år gamle arbeidsgiver. Hun mener fortsatt at hun er uskyldig.